At arbejde med visionen

Det kan både være en ret spændende og udfordrende proces. Og vildt vigtig. Det kan den her [TED-talk](https://www.ted.com/talks/simon_sinek_how_great_leaders_inspire_action?language=da) fortælle, og den er samtidig ret god inspiration. Især de første 5 min.

Det bliver lidt skabelon-agtigt det her, men den størrelse, I arbejder med, er flydende. Det SKAL den være. Dvs. nogle finder én kort vision, andre en vision der har tre ben at gå på. Jeg vil opmuntre til at gøre det så kort, klart og enkelt som overhovedet muligt. Hvis man kan huske visionen, bliver den brugt.

Begrebsafklaring

**Formål/mission:**

Drivkraften - eksistensberettigelsen. Hvilken opgave er xx sat i verden for at løse?

**Vision:**

Retningen - noget vi kan stræbe efter. Hvad er den ønskede fremtid for xx?

**Mål:**

Speederen - stepping stones. Hvordan når vi fra mission til vision?

Eksempler

Formål:

Coca Cola: At inspirere til positive øjeblikke

Krifa: Vi bringer unikke værdier til arbejdsmarkedet

Lego: At inspirere og udvikle dem, der skal bygge fremtiden

Vision:

Coca Cola: Vi vil være leverandør til hele verden inden for læskedrikbrands, der matcher vores kunders behov og ønsker.

Krifa: 1 af 3 med størst vækst i 2013 – vi vil være en af de tre a-kasser, der har haft størst vækst, når vi kommer til 2013.

Lego: At opfinde fremtidens leg.

Visionsproces

Hvad er formålet – eksistensberettigelsen for jeres projekt? Det er formentlig allerede defineret, men bliv lige enige om, og tydelige omkring, hvad det egentlig er.

”Hvad er den ønskede fremtid for xx”?

Små ark og skriveredskaber deles ud. Gerne farverige ting.

Start hver for sig. Find et sted hvor der er krea-ting, f.eks. et børnehjørne. Find det mest interessante, anderledes, inspirerende stykke legetøj, og sæt dig med det – studer det lidt.

* 2 min til at formulere én eller to visioner.
* 2 min til at battle mod én anden, og vælge den vigtigste vision.
* Fremlæg de forskellige visioner for gruppen

Vælg en fælles vision. Måske kræver det en pause inden en endelig debat/afstemning, hvor lederen/lederne grupperer visionerne, hvis disse stikker i forskellige retninger. Måske skal der allerede her skæres noget fra, inden en plenum snak.

Mål/tiltag/regler

Er det en forenings vision du arbejder med, er det her I snakker om, hvordan visionen skal udfoldes i praksis. Hvilke tiltag tager vi, for at kunne gøre visionen til virkelighed? En sådan proces er det en god ide at inddrage flere i, gerne hele foreningen eller alle der har lyst derfra. Med Formål og Vision klart defineret, kan ovenstående proces gentages, nu bare med det formål at finde nogle mål. Start igen med at begrebsafklare, så alle er med på, hvad vi vil med målene.

Hvis det er et mere afgrænset projekt, er det nok nemmere at arbejde med SMARTE-MÅL (måske i en mindre gruppe), der konstrueres med følgende for øje:

Smarte mål:

S – Specifikke: Alle skal være klar over, hvad der refereres til, og hvad målet vedrører

M – Målbare: Målet skal formuleres i målbare termer, så der let kan følges op på, om målet er nået

A – Attraktive: Målet skal være vigtigt, interessant og relevant ift. visionen

R – Realistiske: Målet skal være realistisk, dvs. målet skal være inden for rækkevidde

T – Tidsbestemte: Det skal være klart, hvor lang tid man ønsker at arbejde på at nå dette mål

E – Evaluerbare: Det skal være klar, hvornår og hvordan man ønsker at følge op på sine mål

Det kan også udmønte sig i regler, hvis det er en adfærd i gerne vil ændre. Spørg f.eks. google om, hvad Tivolis 3-meters regel går ud på.

Proces

Har visionen flere ben, kan man f.eks. forsøge at få lavet tre mål til hver.

5 min selv

10 min 3 og 3

10 min fælles – læg jer fast på nogle endelige mål/tiltag/regler

Afslutning

Hvis det her skal være en succes, skal det ikke ende som et papir på en opslagstavle. Det skal være noget bestyrelsen kontinuerligt holder sit arbejde op i mod – og så skal det være noget som resten af foreningen jævnligt forholder sig til. Ala: hvert halve år snakker vi om, hvordan det går med at opfylde målene, om der skal laves nye osv.